b'\n_START_ARTICLE_\nReiki\n_START_SECTION_\nZgodovina\n_START_PARAGRAPH_\nReiki se izvaja s polaganjem rok. Ideja je v tem, da naj bi v vsakem bitju kro\xc5\xbeila univerzalna \xc5\xbeivljenjska energija. S pomo\xc4\x8djo te energije naj bi zdravili telo, um in duha. Beseda reiki je sestavljena iz besede rei, ki pomeni \xc2\xbbuniverzalno\xc2\xab\xc2\xa0in se nana\xc5\xa1a na raven duha in telesa ter besede ki, ki pomeni \xc5\xbeivljenjsko vitalno energijo, ki se pretaka po telesu \xc5\xbeivih bitij. Za\xc4\x8detnik reikija je Mikao Usui, ki je ob koncu 19. stoletja na Japonskem vodil kr\xc5\xa1\xc4\x8dansko semeni\xc5\xa1\xc4\x8de. Ta naj bi na gori Kurijami 21 dni meditiral. Zadnji dan ob zori je opazil, da se mu pribli\xc5\xbeuje svetlobni \xc5\xbearek in ko ga je dosegel, ga je nevidna sila zbila na tla. Takrat je opazil, da se na nebu izrisujejo simboli v razli\xc4\x8dnih barvah. S tem naj bi Mikao Usui sprejel iniciacijo reikija. Kmalu po tem dogodku je ugotovil, da ima v svojih rokah posebno mo\xc4\x8d. Ljudem je namre\xc4\x8d pomagal na tak na\xc4\x8din, da je polo\xc5\xbeil roke na bole\xc4\x8de mesto in bole\xc4\x8dina se je zmanj\xc5\xa1ala ali pa celo izginila. Vendar pa se je po koncu terapije bole\xc4\x8dina ponovno pojavila, zato jim je dr. Mikao Usui podelil iniciacijo reikija in jim povedal, da se morajo dr\xc5\xbeati dolo\xc4\x8denih pravil reikija. Leta 1922 se je preselil v Tokio in tam ustanovil kliniko, kjer so zdravili ljudi s pomo\xc4\x8djo reikija. Po njegovi smrti je njegovo delo nadaljeval Chujiro Hayashi, ki je ustanovil svojo kliniko. Tam se je ve\xc5\xa1\xc4\x8din reikija nau\xc4\x8dila tudi Hawayo Takata, ki je zaslu\xc5\xbena, da se je reiki prenesel tudi na zahod. Umrla je leta 1979 in v tem \xc4\x8dasu izu\xc4\x8dila 22 reiki mojstrov. Leta 1982 je Barbara Weber Ray ustanovila mednarodno ameri\xc5\xa1ko zdru\xc5\xbeenje reikija (A.I.R.A).\n_START_SECTION_\nOsnovni principi\n_START_PARAGRAPH_\nLjudje, ki se ukvarjajo s tem, trdijo, da obstaja univerzalna, \xc5\xbeivljenjska, duhovna energija, ki ima lahko zdravilne u\xc4\x8dinke na telo in duha. Do te energije lahko pride vsak, vendar le ob prisotnosti reiki terapevta. Velja prepri\xc4\x8danje, da ta energija potuje iz rok terapevta na telo pacienta oziroma na del telesa, kamor terapevt postavi dlani. Pri tem ni potrebna predhodna diagnoza, saj naj bi bila ta energija inteligentna. Po dolo\xc4\x8denem \xc4\x8dasu pa se lahko pacient nau\xc4\x8di sprejemati to energijo od terapevta tudi na daljavo. Ta proces vklju\xc4\x8duje posebne simbole, s pomo\xc4\x8djo katerih se vzpostavi za\xc4\x8dasna povezava med terapevtom in pacientom in tako lahko potuje energija med njima. Pri tem razdalja ni pomembna. Nekateri celo trdijo, da se lahko ta energija prena\xc5\xa1a skozi \xc4\x8das, torej v preteklost in prihodnost.\n_START_SECTION_\nTerapija\n_START_PARAGRAPH_\nPacient se ule\xc5\xbee na masa\xc5\xbeno mizo in se sku\xc5\xa1a sprostiti. Pri reikiju se vedno uporabljata obe roki in sicer z dlanmi, obrnjenimi navzdol. Pri tem so vsi prsti, s palcem vred, iztegnjeni in se dr\xc5\xbeijo skupaj. Terapevti dlani polo\xc5\xbeijo na tako imenovane reiki polo\xc5\xbeaje in jih pustijo spro\xc5\xa1\xc4\x8dene, brez kakr\xc5\xa1nega koli pritiska. Lahko pa terapija poteka tudi brez neposrednega dotika, tako da terapevt samo pribli\xc5\xbea dlani dolo\xc4\x8denemu delu telesa. Energija \xc5\xbeivljenja "ki", ki naj bi zdravila, naj bi pri tem potovala skozi \xc4\x8dakre sredi dlani in skozi konice prstov. Ko energija za\xc4\x8dne te\xc4\x8di, po navadi terapevt in zdravljenec to ob\xc4\x8dutita kot toploto (lahko tudi mravljince) na izpostavljenih delih telesa. Pri tem velja prepri\xc4\x8danje, da \xc4\x8de oseba, ki se zdravi potrebuje hlad, ji terapevtove dlani to tudi posredujejo. Prav tako naj bi ob zdravljenju terapevt \xc4\x8dutil nekak\xc5\xa1ne cikli\xc4\x8dne ob\xc4\x8dutke, katerim mora slediti s svojimi dlanmi po predelih telesa. Terapija se po navadi opravlja v ti\xc5\xa1ini, lahko pa tudi ob spremstvu tihe glasbe, tako da je pacientu omogo\xc4\x8dena tudi \xc4\x8dustvena sprostitev. Reiki se lahko uporablja tudi v kombinaciji z dragimi kamni in kristali. Pri tem pa je pomembno, da so barve kamnov usklajene z barvami \xc4\x8daker (npr. temenska \xc4\x8dakra je predstavljena z vijoli\xc4\x8dasto in belo barvo, grlna \xc4\x8dakra je sinje barve\xe2\x80\xa6). Zdravljenje se pri\xc4\x8dne pri glavi in se nadaljuje proti spodnjim to\xc4\x8dkam telesa (skupno naj bi bilo teh to\xc4\x8dk med 12 in 20). Terapijo lahko opravlja bodisi en sam terapevt ali pa se seanse udele\xc5\xbei ve\xc4\x8d terapevtov.  Tak\xc5\xa1na terapija celega telesa traja od 45 do 90 minut. Reiki pa se lahko prakticira tudi kot metoda samozdravljenja.\n_START_SECTION_\n\xc5\xa0olanje terapevtov\n_START_PARAGRAPH_\n\xc5\xa0olanje reiki terapevtov poteka v 4 stopnjah:\n_START_SECTION_\n1.stopnja\n_START_PARAGRAPH_\nSpoznavanje z zgodovino, temeljnimi na\xc4\x8deli, namenom in posledicami reikija. U\xc4\x8denje osnovnih tehnik zdravljenja s polaganjem rok, tehnik za samotretma in hitri tretma. Sledi posvetitev v 1. stopnjo, ki odpre kanal univerzalne energije, po katerem ste\xc4\x8de reiki energija in povzro\xc4\x8di vrsto sprememb in notranjih procesov ter omogo\xc4\x8da zvi\xc5\xa1anje vibracij fizi\xc4\x8dnega telesa. Posamezniku je podeljen simbol mo\xc4\x8di CHO-KU-REI. V tej stopnji se u\xc4\x8denec nau\xc4\x8di tudi dihalnih tehnik in uporabe kristalov in mineralov pri meditaciji.\n_START_SECTION_\n2. stopnja\n_START_PARAGRAPH_\nPo opravljeni 1. stopnji lahko po preteku vsaj treh mesecev kandidat nadaljuje z opravljanjem 2. stopnje, ki poteka po tradicionalnem Usujevem sistemu. Tokrat prejme 2 simbola: SEI -HE \xe2\x80\x93KI \xe2\x80\xa6deluje na \xc4\x8dustveno telo (astral)-z njim se odpravljajo negativni \xc4\x8dustveni vzorci. HON-SHA-ZE-SHO-NEN \xe2\x80\xa6 deluje na mentalno telo (mental)-zdravljenje karme, odpravljanje travm, mentalnih in \xc4\x8dustvenih blokad in osvobajanje osebnostnih kalupov. Reikist se nau\xc4\x8di pomagati drugim na daljavo, v primerih ko je stik s prejemnikom energije onemogo\xc4\x8den.\n_START_SECTION_\n3. stopnja\n_START_PARAGRAPH_\nTretja stopnja temelji na osebnostni rasti posameznika. Prejme mojstrski simbol DAI-KO-MIO, ki deluje na duhovno telo. Vibracije telesa se dvignejo na vi\xc5\xa1ji nivo, kar vpliva na psihi\xc4\x8dno in fizi\xc4\x8dno po\xc4\x8dutje. Po kon\xc4\x8danju te stopnje, je reikist pripravljen za pomo\xc4\x8d drugim, vodenje te\xc4\x8dajev in opravljanje posvetitev.\n_START_SECTION_\n4. stopnja\n_START_PARAGRAPH_\nPripravi reikista na u\xc4\x8diteljsko funkcijo in mu dvigne samozavest. Pou\xc4\x8di ga o postopku podeljevanja inicijacij. Reikist dobi navodila za pou\xc4\x8devanje in podeljevanje iniciacij in je posve\xc4\x8den v mojstrsko stopnjo.'